钦定古今图书集成/明伦汇编/交谊典/第067卷 > 《长安书情投知己》前人
## 钦定古今图书集成/明伦汇编/交谊典/第067卷 > 《长安书情投知己》前人

陕服因诗句，从容已半年。一从归阙下，罕得到门前。
每候朝轩出，常看列宿悬。重投期见奖，数首果蒙传。
转觉功宜倍，兼令住更坚。都忘春暂醉，少省夜曾眠。
烦暑灯谁读，孤云业自专。精华搜未竭，《骚雅》琢须全。
此事勤虽过，他谋拙莫先。槐街劳白日，桂路在青天。
取第殊无序，还乡可有缘。旅情长越鸟，秋思几秦蝉。
月色千楼满，砧声万并连。江山阻迢递，时节暗推迁。
道即穷通守，才应始末怜。书绅相戒语，藏箧赠行篇。
致主当齐圣，为郎本是仙。人心期际会，凤翼许迁延。
毕竟良图在，何妨逸性便。幽斋中寝觉，珍木正阴圆隐几闲瞻夜，临云兴渺然。五陵供丽景，六义动花笺。
倘与潜生翼，宁非助化权。免教垂素发，归种海隅田。